18 ຄົນເສຍຊີວິດ ແລະ 35 ຄົນ ຫາຍສາບສູນ ຍ້ອນໄຕ້ຝຸ່ນ ທີ່ຟິລິບປິນ
ໄຕ້ຝຸ່ນ Nesat ໄດ້ພັດເຂົ້າຝັ່ງ ໃນມື້ວັນອັງຄານ ທາງກໍ້າຕາເວັນອອກຂອງເກາະ Luzon ແລະ ພັດຖະຫລົ່ມດ້ວຍລົມແຮງ ເຖິງ 140 ກິໂລແມດ ຕໍ່ຊົ່ວໂມງ.
ພວກກູ້ໄພສຸກເສີນເລີ່ມພາກັນສະສາງມ້ຽນມັດຖະໜົນຫົນທາງສາຍຕ່າງໆ ໃນນະຄອນ ຫລວງມະນິລາຂອງຟິລິບປິນທີ່ໄດ້ຮັບຄວາມເສຍຫາຍ ຈາກພາຍຸໄຕ້ຝຸ່ນ Nesat ທີ່ຍັງຜົນ ໃຫ້ມີຜູ້ເສຍຊີວິດ 18 ຄົນ ແລະຫາຍສາບ ສູນອີກ 35 ຄົນ ພາຍຸດັ່ງກ່າວ ໄດ້ພັດເຂົ້າຝັ່ງເມື່ອວັນອັງຄານວານນີ້ ທາງກໍ້າຝັ່ງຕາເວັນອອກຂອງເກາະໃຫຍ່ Luzon ແລະພັດຜ່ານເກາະດັ່ງກ່າວດ້ວຍລົມແຮງເຖິງ 140 ກິໂລແມດຕໍ່ຊົ່ວໂມງ ລົມແຮງ ໄດ້ເຮັດໃຫ້ຕົ້ນໄມ້ຫັກ ລົ້ມເດຍລະດາດ ແລະເກີດຄື້ນຟອງທະເລໃຫຍ່ປະທະຄູກັ້ນນໍ້າໃນ ອ່າວມະນິລາ ໂດຍໄດ້ພາໃຫ້ເກີດນໍ້າຖ້ວມໂຮງໝໍແຫ່ງນຶ່ງ ຕຶກຮ້ານຄ້າທຸລະກິດຫລາຍໆ ແຫ່ງ ແລະພ້ອມດ້ວຍສະຖານທູດສະຫະລັດ ປະຊາຊົນຫລາຍພັນຄົນໄດ້ຖືກຍົກຍ້າຍໜີຈາກເຮືອນຊານຂອງພວກເຂົາເຈົ້າລ່ວງໜ້າ ກ່ອນ ພາຍຸດັ່ງກ່າວຈະພັດເຂົ້າເຖິງຝັ່ງ ແຕ່ແນວໃດກໍດີ ພວກໂຮງຮຽນ ພວກບໍລິການຂົນສົ່ງ ຕະຫລາດການເງິນແລະໂຮງການລັດຖະ ບານທີ່ຖືກບັງຄັບໃຫ້ປິດກິດຈະການນັ້ນກໍໄດ້ເປີດ ຄືນໃນວັນພຸດມື້ນີ້ແລ້ວ ພາຍຸດັ່ງກ່າວນີ້ ໄດ້ເຄື່ອນອອກສູ່ທະເລຈີນໃຕ້ແລ້ວແລະຢູ່ໃນເສັ້ນທາງ ມຸ່ງໜ້າໄປຍັງຈີນ ໃນຂະນະດຽວກັນ ພວກພະຍາກອນອາກາດຟິລິບປິນກ່າວວ່າ ພາຍຸເຂດຮ້ອນອີກລູກນຶ່ງ ຈາກມະຫາສະມຸດປາຊິຟິກ ກໍຢູ່ໃນເສັ້ນທາງທີ່ຈະພັດເຂົ້າຝັ່ງຂອງເກາະລູຊອນ ໃນທ້າຍ ອາທິດນີ້